**Dôvodová správa**

1. **Všeobecná časť**

Poslankyne Národnej rady Slovenskej republiky Lucia Plaváková, Simona Petrík, Beáta Jurík a Zuzana Števulová predkladajú na rokovanie Národnej rady Slovenskej republiky novelu zákona o mene a priezvisku a ďalších súvisiacich predpisov.

Navrhovaná zmena zákona o mene a priezvisku a ďalších súvisiacich predpisov sa zameriava na odstraňovanie problémov a znevýhodnení vyplývajúcich z praxe, a to konkrétne:

1. Možnosť aj v prípade nezosobášených rodičov určiť pre ich dieťa priezvisko, ktoré bude zložené z obidvoch priezvisk jeho rodičov. Podľa súčasnej právnej úpravy môže dieťa nadobudnúť iba priezvisko po jednom z rodičov. Vzhľadom na narastajúci počet detí, ktoré sa rodia rodičom, ktorí nie sú zosobášení, súčasná právna úprava nereflektuje potreby vyplývajúce zo zmenenej spoločenskej reality v porovnaní s obdobím, keď zákon pôvodne vznikal.
2. Možnosť zvoliť si spoločné priezvisko zložené z obidvoch priezvisk osôb uzatvárajúcich manželstvo pre obidve osoby uzatvárajúce manželstvo. Podľa súčasnej právnej úpravy snúbenci môžu vyhlásiť, že priezvisko jedného z nich bude ich spoločným priezviskom a jeden z nich si zároveň ponechá svoje doterajšie priezvisko. To znamená, že v prípade, ak manželstvo uzatvára napríklad Peter Drábik a Soňa Lehotská, tak podľa súčasnej právnej úpravy môžu mať po uzatvorení manželstva priezviská Drábik a Drábik-Lehotská, pričom ich deti môžu mať priezvisko Drábik/Drábiková. Podľa navrhovanej úpravy by sa manželia mohli volať Peter Drábik Lehotský a Soňa Drábik Lehotská a ich deti by mohli mať spoločné priezvisko Drábik Lehotský/Drábik Lehotská.
3. Možnosť mať ženské priezvisko bez koncovky slovenského prechyľovania pre všetky ženy, ktoré si to želajú, a to bez ohľadu na ich národnosť a potrebu jej deklarácie.
4. Umožniť osobám, ktoré uzatvorili manželstvo alebo iný riadne osvedčený vzťah v súlade s právnym poriadkom iného štátu zosúladiť si priezvisko prijaté pri uzatvorení manželstva alebo iného riadne osvedčeného vzťahu (napr. registrovaného partnerstva) s priezviskom evidovaným matrikou na Slovensku. Súčasná právna úprava vytvára nežiaduci stav, kedy slovenskí občania, ktorí uzatvorili manželstvo (páry rovnakého pohlavia) alebo registrované partnerstvo (páry rovnakého aj odlišného pohlavia) majú dve odlišné identity s dvomi odlišnými priezviskami v rôznych krajinách. Jednu v krajine, v ktorej zväzok uzavreli (priezvisko prijaté pri jeho uzatvorení) a druhú na Slovensku (pôvodné priezvisko). Nemožnosť zosúladiť si priezviská je zásahom do práva na súkromie, ktorý nemá legitímne odôvodnenie.

Návrh zákona je v súlade s Ústavou Slovenskej republiky, ústavnými zákonmi a inými zákonmi, medzinárodnými zmluvami a inými medzinárodnými dokumentami, ktorými je Slovenská republika viazaná.

1. **Osobitná časť**

**Čl. I**

**K bodu 1** [§ 4 ods. 2]

Navrhuje sa zavedenie možnosti určiť pre deti nezosobášených rodičov priezvisko, ktoré bude pozostávať z priezvisk obidvoch rodičov.

**K bodu 2** [§ 6 ods. 3 písm. d)]

V prípade, ak jeden z manželov, ktorý prijal spoločné priezvisko žiada prijať priezvisko, ktoré používal pred uzavretím manželstva, umožňuje sa, aby poradie priezvisk bolo stanovené v samotnej žiadosti a nebolo predurčené vopred.

**K bodu 3** [§ 6 ods. 8]

Nové ustanovenie umožňuje osobám, ktoré uzatvorili manželstvo alebo iný riadne osvedčený vzťah v súlade s právnym poriadkom iného štátu zosúladiť si priezvisko prijaté pri uzatvorení manželstva alebo iného riadne osvedčeného vzťahu (napr. registrovaného partnerstva) s priezviskom evidovaným matrikou na Slovensku.

**K bodu 4** [§ 7 ods. 2 písm. c)]

Legislatívno-technická úprava v súvislosti so zmenou, ktorá všetkým ženám, bez ohľadu na ich národnosť a potrebuje jej deklarácie, umožňuje požiadať o zápis priezviska bez koncovky slovenského prechyľovania.

**Čl. II**

Navrhuje sa umožniť všetkým ženám požiadať o zápis priezviska bez koncovky slovenského prechyľovania, a to bez toho, aby to bolo spojené s ich národnosť a potrebou jej deklarovania.

**Čl. III**

**K bodu 1 až 3** [§ 6 ods. 3 písm. b) a d)]

Navrhovaná úprava zavádza pre snúbencov možnosť určiť si spoločné priezvisko, ktoré bude pre obidvoch snúbencov totožné v podobe spojenia priezvisk obidvoch snúbencov, a to v poradí, ktoré si určia dohodou.

**K bodu 4** [§ 7 ods. 2 písm. c)]

Určenie spoločného priezviska zloženého z priezvisk obidvoch snúbencov sa bude vzťahovať aj na určenie priezviska ich detí.

**Čl. IV**

S ohľadom na predpokladaný priebeh legislatívneho procesu sa navrhuje nadobudnutie účinnosti od 1. septembra 2024.